กลต.ยันใช้มาตรฐานให้‘ฉาย’ชี้แจง
ก.ล.ต.ยันมาตรฐาน ก.ล.ต.ให้ชี้แจงก่อนกล่าวโทษทำตามปกติ นักลงทุนสวดยับเชียร์ยกกรณี &#8220;ฉาย&#8221; ฟ้อง ก.ล.ต.
26 เม.ย. 2555

ก.ล.ต.ยันมาตรฐาน ก.ล.ต.ให้ชี้แจงก่อนกล่าวโทษทำตามปกติ นักลงทุนสวดยับเชียร์ยกกรณี “ฉาย” ฟ้อง ก.ล.ต. 
นายวสันต์ เทียนหอม รองเลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า ก.ล.ต.ได้แจ้งข้อกล่าวหารวมทั้งบทลงโทษที่เกี่ยวข้องกับ นายฉาย บุนนาค กรณีซื้อขายหุ้นบริษัท พี พลัส พี (หรืออควา คอร์ปอเรชั่น) ไม่ซื่อสัตย์สุจริตเป็นเหตุให้บริษัทเสียหาย 
ก.ล.ต.ให้โอกาสนายฉายชี้แจง โดยขยายระยะเวลาให้ด้วย และนายฉายได้มีหนังสือชี้แจงต่อ ก.ล.ต.แล้ว ซึ่งกรณีนี้เป็นความผิดเกี่ยวกับการทุจริต ไม่เปิดช่องให้เปรียบเทียบปรับ จึงได้ดำเนินการกล่าวโทษต่อกรมสอบสวนคดีพิเศษ 
นายธวัชชัย พิทยโสภณ ผู้อำนวยการสำนักงานเลขาธิการ ก.ล.ต. กล่าวว่า การทำงานของ ก.ล.ต.เป็นขั้นตอนปกติ โดยหลักการกล่าวโทษต้องเก็บข้อมูลรวบรวมหลักฐานและให้ชี้แจง ซึ่งการชี้แจงเป็นรายละเอียดของฝ่ายตรวจสอบไม่สามารถเปิดเผยได้
นอกจากนี้ การที่ ก.ล.ต.มีการออกสื่อกล่าวโทษ ก่อนที่คดีถึงที่สุด ถูกมองว่าทำให้ผู้ถูกกล่าวโทษเสียหาย ผู้อำนวยการสำนักงานเลขาฯ กล่าวว่า เป็นมุมมองที่แตกต่างกัน ก.ล.ต.พิจารณาแล้วว่าการออกสื่อเป็นการรายงานผลดำเนินงานในแต่ละขั้นตอนให้หมดความสงสัยว่า ก.ล.ต.ไม่ทำอะไรเลย
“ถ้ามีคนร้องเรียนเรื่องใดเรื่องหนึ่ง ระหว่างทางผลการพิจารณาออกมาแล้วไม่พูด รอให้คดีถึงที่สุดจะเกิดคำถาม ก.ล.ต.ทำอะไรอยู่ ซึ่งการกล่าวโทษเป็นการเริ่มกระบวนการไม่ใช่จุดจบ ข่าวที่ออกมาถือว่าปกติ คนที่ถูกกล่าวโทษอาจรู้สึกได้ ซึ่งส่วนใหญ่เมื่อกล่าวโทษไปแล้ว อัยการ หรือดีเอสไอ จะเห็นฟ้องสั่งฟ้อง” นายธวัชชัย กล่าว
นายฉาย ยืนยันว่า ที่ผ่านมาไม่เคยได้รับหนังสือและเรียกไปชี้แจง ซึ่งวันที่ 25 เม.ย. ได้รับหนังสือ 1 ฉบับ ของ ก.ล.ต.คิดว่าไม่มีการผิดพลาดการส่งเอกสารของไปรษณีย์ นอกจากนี้ยังมีเจ้าหน้าที่ ก.ล.ต.โทรศัพท์ข่มขู่มารดา ขณะนี้ได้ปรึกษาทนายความเตรียมฟ้องร้อง ก.ล.ต. กรณีทำให้เสื่อมเสียชื่อเสียงแล้ว
แหล่งข่าวนักลงทุนรายใหญ่ เปิดเผยว่า ก.ล.ต.ทำตัวเป็นมาเฟีย มีอคติกับนักลงทุนบางคนเท่านั้น เห็นคนเล่นหุ้น เป็นโจร กล่าวโทษทั้งที่คดียังไม่ถึงที่สุด ทำให้นักลงทุนเสื่อมเสียและเสียหายไปแล้ว ซึ่งบางครั้งดีเอสไอ หรืออัยการ อาจมีความเห็นไม่รับหรือไม่ฟ้อง ตามมุมมองแต่ละคน แต่ไม่มีใครรู้ เช่น กรณีนายบี เตชะอุบล ถูกกล่าวโทษคดีถึงที่สุด นายบีชนะไม่มีใครรู้ ไม่เป็นข่าว และไม่มีใครฟ้องกลับ เพราะไม่ต้องการมีปัญหากับ ก.ล.ต. เห็นด้วยที่จะยกกรณีนายฉายและนายบีฟ้องกลับ ก.ล.ต.